**ДО ОБЩИНСКИ СЪВЕТ –РУСЕ**

**ПРЕДЛОЖЕНИЕ**

**ОТ ПЛАМЕН СТОИЛОВ**

**КМЕТ НА ОБЩИНА – РУСЕ**

**ОТНОСНО:** Приемане на Наредба за допълнение на Наредба №16 на Общински съвет – Русе за определянето и администрирането на местните такси, цени на услуги и права на територията на Община Русе

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

С Решение №891, прието с Протокол №68 от 28.03.2003 г., Общински съвет – Русе прие Наредба №16 за определянето и администрирането на местните такси, цени на услуги и права на територията на Община Русе.

 Община Русе проведе процедура по Закона за обществените поръчки за избор на изпълнител на строителни и монтажни работи на обект „Изграждане на три броя пилони пред комплекс „Левента“, гр. Русе”.

Във връзка с експлоатацията на обект „Три броя пилони пред комплекс „Левента“, гр. Русе“, включващ благоустрояване на пространството и изграждане на панорамна площадка, са монтирани 2 броя стационарни бинокли за наблюдение с възможност за завъртане на 360 градуса, които ще се ползват от гостите и гражданите на гр. Русе. Биноклите са проектирани специално за външен монтаж и наблюдение на дълги разстояния и същите могат да работят дори при неблагоприятни метеорологични условия. Организацията по предоставянето на услугата, както и обслужването на стационарните бинокли, ще бъде възложена на ОП „Русе Арт“ – гр. Русе.

Потребяването на услугата за наблюдение със стационарни бинокли пред комплекс „Левента“, ще бъде обусловено от заплащане на цена, определена от Общински съвет – Русе. Съобразно хипотезата на чл. 54 от Наредба №16 на Общинския съвет, за всички услуги и права, предоставяни от Община Русе, които не са регламентирани със закон, потребителите заплащат цена, определена в Наредбата. Цената на услугата се формира на основа на пълните разходи на Общината по предоставяне на услугата. Пълните разходи включват всички преки и непреки разходи по предоставянето на съответната услуга от Общината.

С настоящата Наредба за допълнение на Наредба №16 на Общински съвет – Русе, за определянето и администрирането на местните такси, цени на услуги и права на територията на Община Русе се предлага да бъде установена цена за наблюдение със стационарни бинокли пред комплекс „Левента“, гр. Русе, в размер на 1 лв. за период от 8 минути. Цената е получена въз основа на следната финансова обосновка за разходите по представяне на услугата, както следва:

|  |  |  |
| --- | --- | --- |
| № ПО РЕД | ВИД РАЗХОД | СТОЙНОСТ НА РАЗХОДА ЗА 8 МИНУТИ (без ДДС) |
| 1 | Заплата за персонала по трудово правоотношение  | 0,52 лв. |
| 2 | Задължителни осигуровки от работодатели | 0,10 лв. |
| 3 | Обслужване, поддръжка и ремонт, в т.ч.: изпразване контейнера с монети, зареждане акумулаторната литиева батерия, почистване на оптиката, ремонт – смяна на счупена леща, разхлабване винтове между компонентите и др. | 0,34 лв. |
| 4 | Застраховка | 0,04 лв. |

Цената е определена така, че да осигури възстановяване на направените разходи по поддръжката и обслужването на стационарните бинокли.

Съгласно чл. 9 ЗМДТ, в компетентността на Общински съвет – Русе е вменено правомощие да приема Наредба за определянето и администрирането на местните такси и цени на услуги. На основание чл. 6, ал. 2 ЗМДТ, за всички услуги и права, предоставяни от Общината, с изключение на тези по чл. 6, ал. 1 ЗМДТ, Общинският съвет определя цена. Предлаганата цена на услугата за наблюдение със стационарни бинокли, е установена, при съобразяване на необходимите за реализация на съответната услуга разходи за труд и материали.

Към услугата има голям интерес както от страна на гостите на града, така и от жителите и най-вече децата.

Целите, които се поставят с предлаганата Наредба за допълнение на Наредба № 16, на Общински съвет – Русе, за определянето и администрирането на местните такси, цени на услуги и права на територията на Община Русе са насочени към справедливо и целесъобразно определяне на цената на услугата, за наблюдение със стационарни бинокли, предоставяна на гражданите и гостите на гр. Русе и превръщане на панорамната площадка в зона за отдих и туристическа атракция, разкриваща живописна гледка към града, река Дунав и съседна Румъния, както и възстановяване на разходите на Община Русе по предоставяне на услугата.

Не се предвижда използването на допълнителни финансови и други средства от бюджета на Община Русе, във връзка с прилагането на предлаганата Наредба за допълнение на Наредба № 16, на Общински съвет – Русе. Калкулираната цена е достатъчна за покриване на разходите, които ще реализират Община Русе и специализираното звено – ОП „Русе Арт“ – гр. Русе, във връзка с предоставянето на конкретната услуга.

В следствие приемането на Наредба за допълнение на Наредба № 16, на Общински съвет – Русе, за определянето и администрирането на местните такси, цени на услуги и права на територията на Община Русе, се очаква да се увеличат приходите в общинския бюджет, от събраните цени за наблюдение със стационарни бинокли в обект „Три броя пилони пред комплекс „Левента“, гр. Русе“.

Не беше установено настоящият проект на Наредба за допълнение на Наредба № 16, на Общински съвет – гр. Русе, за определянето и администрирането на местните такси, цени на услуги и права на територията на Община Русе, да противоречи на правото на Европейския съюз. Настоящият проект на наредба е изготвен и предлаган съобразно чл. 9, във връзка с чл. 6, ал. 2 от ЗМДТ, предвид на което съответствието с правото на ЕС следва да бъде съобразявано спрямо нормативния акт, чиито норми служат като основание за приемане на предлагания проект на Наредба – ЗМДТ.

Предвид изложеното и на основание чл. 63 ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация предлагам на Общински съвет – Русе да приеме следното

**Р Е Ш Е Н И Е:**

 На основание чл. 21 ал. 2 във връзка с чл. 21, ал. 1, т. 7 и 23 от ЗМСМА, чл. 28, ал. 1 и 2 от ЗНА, чл. 6, ал. 2 и чл. 9 от ЗМДТ, и чл.79 от Административнопроцесуалния кодекс (АПК),Общински съвет-Русе

**Р Е Ш И:**

І. Приема Наредба за допълнение на Наредба № 16 на Общински съвет - Русе, за определянето и администрирането на местните такси, цени на услуги и права на територията на Община Русе.

**Приложение:**

1. Проект на Наредба за допълнение на Наредба № 16 на Общински съвет – Русе, за определянето и администрирането на местните такси, цени на услуги и права на територията на Община Русе;

Предложил,

**ПЛАМЕН СТОИЛОВ**  *Кмет на Община Русе*

Приложение 1

**Н А Р Е Д Б А**

**за допълнение на**

**Наредба № 16, на Общински съвет - Русе, за определянето и администрирането на местните такси, цени на услуги и права на територията на Община Русе**

 **§ 1. Създава нова т. 75 в чл. 59, ал. 1, със следното съдържание:**

Цена за наблюдение със стационарен бинокъл за период от 8 минути – 1 лв.

**Заключителни разпоредби**

 **§ 2.** Тази Наредба е приета на основаниечл. 21, ал. 2, във връзка с чл. 21, ал. 1, т. 7 и 23 от Закона за местното самоуправление и местната администрация (ЗМСМА), във връзка с чл. 6, ал. 2 и чл. 9 от Закона за местните данъци и такси (ЗМДТ), чл. 79 от Административнопроцесуалния кодекс (АПК), и влиза в сила от момента на разгласяването й чрез публикуване на интернет-страницата на Общински съвет – гр. Русе, съгласно чл. 78, ал. 3 АПК.

**ПРЕДСЕДАТЕЛ:**

 **(чл.-кор., проф. дтн ХРИСТО БЕЛОЕВ)**